ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1786/98

υποβολή: Joaquín Sisó Cruellas (PPE) προς την Επιτροπή

(11 Ιουνίου 1998)

Θέμα: Παγκόσμια πορεία κατά της εργασιακής εκμετάλλευσης των παιδιών

Η παγκόσμια πορεία κατά της εργασιακής εκμετάλλευσης των παιδιών που ξεκίνησε από την Μανίλα (Φιλιππίνες) στις 17 Ιανουαρίου 1998 και μέχρι σήμερα έχει διασχίσει πολλές πόλεις της Ασίας, της Αφρικής και της Λατινικής Αμερικής, κατέληξε στην Ευρώπη από 3 διαφορετικούς δρόμους μέσω Αγγλίας, Σουηδίας και Ισπανίας. Βασικός της στόχος είναι η ευαισθητοποίηση της κοινωνίας για την εκμετάλλευση που υφίστανται, σύμφωνα με αριθμούς της ΠΟΕ, περίπου 250 εκατ. παιδιά στον κόσμο, και να καταβληθούν προσπάθειες για την προστασία των θεμελιωδών δικαιωμάτων του παιδιού, να παρακινηθούν δε τα κράτη να κυρώσουν τις σχετικές συμβάσεις και να τηρούν τους υπάρχοντες νόμους όσον αφορά την εκπαίδευση και την παιδική εργασία.

Λαμβάνοντας υπόψη ότι οι στόχοι της παγκόσμιας πορείας πρέπει να επιτευχθούν και ότι όλη η ευρωπαϊκή κοινωνία πρέπει να ευαισθητοποιηθεί για την τραγική κατάσταση εκατομμυρίων παιδιών στον κόσμο, η οποία είναι ένα απαράδεκτο φαινόμενο, ερωτώ: Πως συνέβαλε η Ευρωπαϊκή Ένωση στην πορεία και ποια σχέδια και προγράμματα έχει προβλέψει προκειμένου να αντιμετωπίσει την κατάσταση δουλείας στην οποία βρίσκονται εκατομμύρια παιδιά ανά τον κόσμο;

Απάντηση του κ. van den Broek εξ ονόματος της Επιτροπής

(16 Ιουλίου 1998)

Επειδή η Επιτροπή δεν έλαβε διαβήματα δε συνεισέφερε στη στήριξη της διεθνής πορείας κατά της εργασίας των παιδιών. Όμως, χαίρεται για το γεγονός αυτό το οποίο επέτρεψε να κινητοποιηθεί η διεθνής κοινή γνώμη για ένα από τα πιο σοβαρά φαινόμενα του τέλους του αιώνα αυτού.

Η Επιτροπή εκφράζει την ικανοποίησή της επειδή οι πρώτες συζητήσεις στην 86η σύνοδο της Διεθνούς Συνδιασκέψεως Εργασίας, που έλαβε χώρα στη Γενεύη από 2 ως 17 Ιουνίου, κατέληξαν στην ψήφιση των συμπερασμάτων με σκοπό την έγκριση μιας σύμβασης και μιας σύστασης για τις χειρότερες μορφές εργασίας των παιδιών κατά το 1999.

Κατά το πρώτο εξάμηνο, το Διεθνές Γραφείο Εργασίας (ΔΓΕ) κατήρτησε ένα ερωτηματολόγιο που διαβίβασε στις κυβερνήσεις των κρατών μελών της Διεθνούς Οργάνωσης Εργασίας (ΔΟΕ). Με την ευκαιρία αυτή, η Επιτροπή διαβίβασε στο Συμβούλιο και στο Κοινοβούλιο ένα έγγραφο εργασίας(1) το οποίο παρουσιάζει το σύνολο των μέτρων που έχουν εγκριθεί από την Κοινότητα για την καταπολέμηιση των ακραίων μορφών εργασίας για τα παιδιά.

Επί πλέον, πρέπει να υπενθυμισθεί ότι από το 1995, η Κοινότητα προβλέπει τη δυνατότητα άρσης του δικαιώματος μειώσεως των δασμών που χορηγούνται στα προϊόντα των υπό ανάπτυξη χωρών, στο πλαίσιο του συστήματος των γενικευμένων προτιμήσεων (ΣΓΠ), όταν αποδεικνύεται ότι η εφαρμόζεται η εργασία με τη βία σε ενήλικες ή παιδιά. Συμφωνα με το σύστημα αυτό, η Επιτροπή εφάρμοσε κίνητρα που αποβλέπουν κυρίως στη στήριξη της κοινωνικής πολιτικής των χωρών οι οποίες εφαρμόζουν αποτελεσματικά τη σύμβαση αριθ. 138 της ΔΟΕ σχετικά με τις απαιτήσεις ελάχιστης ηλικίας για την πρόσβαση στην εργασία.

(1) Εγγρ. SEC(97)1265 τελικό.
ΓΡΑΠΤΗ ΕΡΩΤΗΣΗ E-2230/98

υποβολή: Frédéric Striby (I-EDN) προς την Επιτροπή

(16 Ιουλίου 1998)

Θέμα: Καθιέρωση ευρωπαïκής σήμανσης για τη διευκόλυνση της πρόσβασης στις ακτές από άτομα περιορισμένης κινητικότητας

Η Ευρωπαϊκή Επιτροπή, το 1995, στα πλαίσια του προγράμματος HELIOS II είχε αναγνωρίσει την αξία του πειράματος μιας ακτής προσαρμοσμένης στις ανάγκες ατόμων με περιορισμένη κινητικότητα (στο Hendaye της Γαλλίας). Η καθιέρωση μιας ευρωπαϊκής σήμανσης που θα ειδοποιεί για την πρόσβαση σε ακτές, για άτομα με περιορισμένη κινητικότητα, θα μπορούσε να ενταχθεί στις υπάρχουσες οδηγίες που αφορούν την ποιότητα του νερού (γαλάζιες σημαίες). Η ιδέα αυτή της Ένωσης "Handiplage" του Jaxtou της Γαλλίας μπορεί να μελετηθεί από την Ευρωπαϊκή Επιτροπή για μια καλύτερη πληροφόρηση σε επίπεδο Ευρωπαϊκής Ένωσης;

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις E-2179/98 και E-2230/98

(05 Αυγούστου 1998)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στη γραπτή ερώτηση P-2136/98 της κας Elmalan(1).

(1) βλέπε σελίδα 130.
ΓΡΑΠΤΗ ΕΡΩΤΗΣΗ E-1476/98

υποβολή: Alexandros Alavanos (GUE/NGL) προς την Επιτροπή

(13 Μαΐου 1998)

Θέμα: Καταστροφή της εθνικής οδού από κατολίσθηση στην Ελλάδα

Σε απάντηση (Ε-0749/95)(1) της Επιτροπής στις 19.04.1995 σε ερώτησή μου που αφορούσε την καταστροφή της εθνικής οδού και της σιδηροδρομικής γραμμής από κατολίσθηση στην Ελλάδα, αναφερόταν ότι "σχετικά με την ενδεχόμενη συγχρηματοδότηση των έργων αποκατάστασης των συνδέσεων, η Επιτροπή δεν δύναται να αποφανθεί πριν από την ολοκλήρωση των εκθέσεων πραγματογνωμοσύνης και των τεχνικών μελετών που απαιτούνται για να προσδιοριστούν τα αίτια του ατυχήματος, οι ενδεχόμενες ευθύνες καθώς και τα προτεινόμενα τεχνικά μέτρα και το κόστος τους".

Τρία χρόνια μετά την απάντησή της, ερωτάται η Επιτροπή:

1. Έχει στη διάθεσή της τα στοιχεία για τον προσδιορισμό των αιτιών του ατυχήματος, των ευθυνών, των προτεινόμενων τεχνικών μέτρων και του κόστους τους και τί προκύπτει από αυτά;

2. Συγχρηματοδοτούνται τα έργα αποκατάστασης των δικτύων;

Απάντηση της κ. Wulf-Mathies εξ ονόματος της Επιτροπής

(2 Ιουλίου 1998)

Το ατύχημα που συνέβη το Φεβρουάριο του 1995 στη Μαλακάσα, οφείλετο σε κατολίσθηση του εδάφους που οι γεωλογικές και γεωτεχνικές μελέτες που πραγματοποιήθηκαν κατά τη διάρκεια της δεκαετίας του '80 δεν είχαν προβλέψει.

Μετά το εν λόγω ατύχημα, πραγματοποιήθηκαν νέες γεωτεχνικές μελέτες που κατέδειξαν την ανάγκη κατασκευής, αρχικώς ενός δικτύου εκκένωσης των υπόγειων υδάτων που θα καλύπτει το χώρο της κατολίσθησης και, στη συνέχεια, κατασκευής εκ νέου της εθνικής οδού. Το κόστος των εν λόγω εργασιών εκτιμάται σε 5.000 εκατ. δραχμές από το Υπουργείο των Δημοσίων Έργων. Το έργο αυτό συγχρηματοδοτείται από το λειτουργικό πρόγραμμα "οδικοί άξονες" του Κοινοτικού Πλαισίου Στήριξης 1994-1999. Σύμφωνα με τις εκτιμήσεις του ιδίου υπουργείου, το συμβόλαιο για την εκτέλεση των εν λόγω έργων θα πρέπει να υπογραφεί σύντομα.

(1) ΕΕ C 270 της 16.10.1995, σελ. 10.
ΓΡΑΠΤΗ ΕΡΩΤΗΣΗ E-2279/98

υποβολή: Anita Pollack (PSE) προς την Επιτροπή

(22 Ιουλίου 1998)

Θέμα: Κανονισμός για το τροπικό δάσος

Δεδομένου ότι ο κανονισμός αυτός εκπνέει στο τέλος του 1999, πότε σχεδιάζει η Επιτροπή να υποβάλει πρόταση για νέο κανονισμό;

Απάντηση του κ. Marín εξ ονόματος της Επιτροπής

(14 Σεπτεμβρίου 1998)

Η Επιτροπή θα αποφασίσει σχετικά με την υποβολή πρότασης νέου κανονισμού για το τροπικό δάσος, αφού υποβάλει στο Κοινοβούλιο και το Συμβούλιο την ανακοίνωσή της σχετικά με τη συνεργασία για την ανάπτυξη της δασοκομίας, η οποία καταρτίζεται αυτήν την εποχή.
ΓΡΑΠΤΗ ΕΡΩΤΗΣΗ E-2588/98

υποβολή: Jens-Peter Bonde (I-EDN) προς το Συμβούλιο

(1 Σεπτεμβρίου 1998)

Θέμα: Μη δημοσιευθείσες δηλώσεις του Συμβουλίου στα πρακτικά των συνεδριάσεών του

Υπάρχουν δηλώσεις του Συμβουλίου που δεν δημοσιεύθηκαν στα πρακτικά των συνεδριάσεών του κατά τα έτη 1997 και 1998 και, εάν ναι, πόσες είναι αυτές και ποιούς τομείς αφορούν;

Απάντηση

(9 Νοεμβρίου 1998)

1. Κατά το 1997, δημοσιεύθηκαν 361 δηλώσεις οι οποίες καταχωρήθηκαν στα πρακτικά του Συμβουλίου κατά την έκδοση νομοθετικών πράξεων.

Ωστόσο, κατά την έκδοση, από μέρους του Συμβουλίου της 20ής Ιανουαρίου 1997, της οδηγίας 97/3/ΕΚ του Συμβουλίου για την τροποποίηση της οδηγίας 77/93/ΕΟΚ για τα μέτρα προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα(1), μία δήλωση δεν δημοσιεύθηκε.

2. Κατά το πρώτο εξάμηνο του 1998, δημοσιεύθηκαν 170 δηλώσεις οι οποίες καταχωρήθηκαν στα πρακτικά του Συμβουλίου κατά την έκδοση νομοθετικών πράξεων.

Ωστόσο, κατά την έκδοση, από μέρους του Συμβουλίου της 23ης Μαρτίου 1998:

- της απόφασης του Συμβουλίου για την εκ μέρους της Κοινότητας σύναψη της Σύμβασης σχετικά με τις διασυνοριακές επιπτώσεις των βιομηχανικών ατυχημάτων, μία δήλωση δεν δημοσιεύθηκε,

- της απόφασης του Συμβουλίου σχετικά με τη σύναψη εκ μέρους της Ευρωπαϊκής Κοινότητας του πρωτοκόλλου της Σύμβασης του 1979 για τη διασυνοριακή μεταφορά ρύπανσης σε μεγάλες αποστάσεις, σχετικά με την περαιτέρω μείωση των εκπομπών του θείου, δύο δηλώσεις δεν δημοσιεύθηκαν.

Όπως μπορεί να διαπιστώσει ο αξιότιμος κ. Βουλευτής, το 1997, δημοσιεύθηκε το 99,72 % των δηλώσεων ενώ, το πρώτο εξάμηνο του 1998, δημοσιεύθηκε το 98,24 % των δηλώσεων.

(1) ΕΕ L 27 της 30.1.1997, σελ. 30-34.
ΓΡΑΠΤΗ ΕΡΩΤΗΣΗ E-2165/98

υποβολή: Jesús Cabezón Alonso (PSE) προς το Συμβούλιο

(14 Ιουλίου 1998)

Θέμα: Απόφαση του ΔΕΚ της 12-5-98 (C-106/96)

Πώς σκέπτεται να ενεργήσει το Συμβούλιο προκειμένου να υπερκερασθούν οι αρνητικές συνέπειες της απόφασης του ΔΕΚ της 12-5-98 (C-106/96);

Απάντηση

(3 Νοεμβρίου 1998)

Η απόφαση που εξέδωσε το Δικαστήριο των Ευρωπαϊκών Κοινοτήτων στις 12 Μαΐου 1998 για την υπόθεση C-106/96 (Ηνωμένο Βασίλειο κατά Επιτροπής) υπενθυμίζει ότι από προγενέστερη νομολογία του Δικαστηρίου συνάγεται ότι ("δυνάμει της συνθήκης, η εκτέλεση μιας δαπάνης από την Επιτροπή προϋποθέτει κατάρχήν, εκτός της εγγραφής της σχετικής πίστωσης στον προϋπολογισμό, την ύπαρξη πράξης του παραγώγου δικαίου (της λεγόμενης "βασικής πράξης"), και εκ της οποίας απορρέει η δαπάνη αυτή"(1).

Μετά την ανωτέρω απόφαση, η Επιτροπή, στο πλαίσιο των αρμοδιοτήτων που διαθέτει δυνάμει του άρθρου 205 της συνθήκης, αποφάσισε να εκτελέσει το 1998 ορισμένες γραμμές του προϋπολογισμού που αντιστοιχούν σε δράσεις για τις οποίες η πολιτική ευαισθησία είναι δεδομένη.

Στις 17 Ιουλίου 1998, το Συμβούλιο, η Επιτροπή και η αντιπροσωπία του Ευρωπαϊκού Κοινοβουλίου κατέληξαν σε συναίνεση σχετικά με σχέδιο διοργανικής συμφωνίας για τις νομικές βάσεις και την εκτέλεση του προϋπολογισμού που θα αρχίσει να ισχύει από τη δημοσιονομική διαδικασία του 1999. Η συμφωνία αυτή υπογράφηκε από τους αντιπροσώπους των τριών θεσμικών οργάνων στις 13 Οκτωβρίου 1998.

(1) σημείο 22 της απόφασης, Συλλογή 1998-5, σελ. Ι-2753.
ΓΡΑΠΤΗ ΕΡΩΤΗΣΗ E-2414/98

υποβολή: Nikitas Kaklamanis (UPE) προς την Επιτροπή

(27 Ιουλίου 1998)

Θέμα: Παραπλανητικές πινακίδες στα τουριστικά φορτηγά διεθνών μεταφορών

Ιδιαίτερα μεγάλη σύγχυση προκαλεί η ύπαρξη παραπλανητικών πινακίδων στα τουρκικά οχήματα που εκτελούν διεθνείς μεταφορές. Τα φορτηγά αυτά, που κυκλοφορούν κατά εκατοντάδες στους ευρωπαϊκούς δρόμους, έχουν πινακίδες που είναι παρόμοιες με εκείνες που έχουν το δικαίωμα να φέρουν τα κοινοτικά φορτηγά, ενώ περιλαμβάνουν τα διακριτικά "ΤR" ("ΤURKEY") στο άκρο αριστερό μέρος τους.

Οι πινακίδες αυτές παραπλανούν, και αντιγράφουν παράνομα το Κοινοτικό υπόδειγμα που έχει καθιερωθεί για τις 15 χώρες - μέλη της Ένωσης.

Θα ήθελα να πληροφορηθώ από την Ευρωπαϊκή Επιτροπή το πώς προτίθεται να αντιδράσει ώστε να σταματήσουν να υφίστανται οι παραπλανητικές πινακίδες στα τουρκικά φορτηγά διεθνών μεταφορών.

Απάντηση του κ. Kinnock εξ ονόματος της Επιτροπής

(26 Οκτωβρίου 1998)

Η τουρκική πρακτική, όσον αφορά τις πινακίδες κυκλοφορίας, δεν αντιβαίνει προς την κοινοτική νομοθεσία ή τις διεθνείς υποχρεώσεις της Τουρκίας και, συνεπώς, η Επιτροπή δεν προτίθεται να αναλάβει οποιαδήποτε πρωτοβουλία στο θέμα αυτό.
ΓΡΑΠΤΗ ΕΡΩΤΗΣΗ E-2637/98

υποβολή: Otto von Habsburg (PPE) , Hiltrud Breyer (V) , Charles Goerens (ELDR) , Klaus-Heiner Lehne (PPE) , Claudia Roth (V) , Wilmya Zimmermann (PSE) και Karl Habsburg-Lothringen (PPE) προς την Επιτροπή

(1 Σεπτεμβρίου 1998)

Θέμα: Υποχρέωση θεώρησης για τη Βουλγαρία και τη Ρουμανία

1. Πόσο συμβατή είναι κατά την άποψη της Επιτροπής η στρατηγική για ένταξη της Βουλγαρίας και της Ρουμανίας στην Ευρωπαϊκή Ένωση με την υποχρέωση θεώρησης που έχουν οι πολίτες τους;

2. Είναι η Επιτροπή εις γνώσιν των συνθηκών εν μέρει απαράδεκτων για τη χορήγηση θεωρήσεων προς τους βουλγάρους και ρουμάνους πολίτες για την είσοδό τους σε κάποιο κράτος μέλος της ΕΕ; Προτίθεται η Επιτροπή να ελαφρύνει τις απαιτήσεις και τις συνθήκες για την απόκτηση αυτών των θεωρήσεων και να τις καταργήσει στο προσεχές μέλλον;

3. Θεωρεί η Επιτροπή ότι ο πληθυσμός των Ρόμα που υπάρχει στις δύο χώρες αποτελεί εμπόδιο για να απαλειφθούν οι χώρες αυτές από τον κοινό κατάλογο που καταρτίσθηκε με βάση το άρθρο 100 Γ της Συνθήκης για την ίδρυση της Ευρωπαϊκής Κοινότητας; Σε καταφατική περίπτωση, για ποιό λόγο;

Απάντηση του κ. Monti εξ ονόματος της Επιτροπής

(10 Νοεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3149/98

υποβολή: Rainer Wieland (PPE) προς την Επιτροπή

(16 Οκτωβρίου 1998)

Θέμα: Πρόταση οδηγίας για την απαγόρευση διαφημίσεων αυτοκινήτων και άλλων αγαθών

Αληθεύει ότι η Επιτροπή εξετάζει την πιθανότητα απαγόρευσης ή περιορισμού των διαφημίσεων αυτοκινήτων, όπως ισχυρίζονται αρκετά άρθρα του Τύπου (π.χ. στην κυριακάτικη Bild της 19ης Ιουλίου 1998);

Εαν ναι, τι είδους σχέδια έχει και τι μέτρα προτίθεται να λάβει;

Εξετάζει επίσης η Επιτροπή την πιθανότητα απαγόρευσης διαφημίσεων και άλλων προϊόντων ή υπηρεσιών;

Εαν ναι, τι είδους σχέδια έχει και τι μέτρα προτίθεται να λάβει;

Απάντηση του κ. Kinnock εξ ονόματος της Επιτροπής

(06 Νοεμβρίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-2587/98 του κ. von Habsburg(1).

(1) βλέπε σελίδα 118.
ΓΡΑΠΤΗ ΕΡΩΤΗΣΗ E-2249/98

υποβολή: Jesús Cabezón Alonso (PSE) και Juan Colino Salamanca (PSE) προς το Συμβούλιο

(28 Ιουλίου 1998)

Θέμα: Βοοειδή με δικαίωμα επιδότησης για την Ισπανία

Η μη κύρωση από το Συμβούλιο Υπουργών Γεωργίας που πραγματοποιήθηκε στο Λουξεμβούργο στις 22-25 Ιουνίου 1998 της προβλεπόμενης για την Ισπανία αύξησης του αριθμού βοοειδών για τα οποία χορηγείται επιδότηση, αύξησης την οποία είχε ήδη δεσμευθεί να χορηγήσει σε προηγούμενη συνεδρίασή του, σημαίνει ότι το Συμβούλιο Υπουργών Γεωργίας δεν θα αυξήσει τον αριθμό των βοοειδών για τα οποία οι ισπανοί κτηνοτρόφοι δικαιούνται επιδοτήσεως;

Και σημαίνει ακόμη ότι το Συμβούλιο Υπουργών Γεωργίας δεν θα αποδεχθεί την πρόταση της Επιτροπής την οποία η Επιτροπή έχει ενσωματώσει στην πρόταση Κανονισμού για την μεταρρύθμιση του τομέα των βοοειδών;

Απάντηση

(22 Οκτωβρίου 1998)

Το Συμβούλιο διαπίστωσε, στα πλαίσια γενικής συμβιβαστικής λύσης, στην οποία κατέληξε κατά τη σύνοδό του στις 22 και 25 Ιουνίου 1998 και η οποία καλύπτει τόσο το πακέττο τιμών 1998/1999 όσο και την αναθεώρηση του καθεστώτος που διέπει τον καπνό, το ελαιόλαδο και τις μπανάνες, ότι σ' αυτό το στάδιο δεν υπήρξε συμφωνία για να δοθεί συνέχεια στην πρόταση της Επιτροπής περί αυξήσεως του περιφερειακού ανωτάτου ορίου για την Ισπανία, που αντιστοιχεί στον αριθμό των αρσενικών βοοειδών που δικαιούνται της ειδικής πριμοδοτήσεως.

Το θέμα αυτό θα συζητηθεί προφανώς κατά τη διάρκεια των μελλοντικών συζητήσεων για την εξέταση της πρότασης της Επιτροπής, περί μεταρρυθμίσεως του τομέα του βοείου κρέατος.
ΓΡΑΠΤΗ ΕΡΩΤΗΣΗ E-2469/98

υποβολή: Mark Watts (PSE) προς την Επιτροπή

(30 Ιουλίου 1998)

Θέμα: Οδηγία περί κρατικού ελέγχου λιμένα

Είναι ικανοποιημένη η Επιτροπή, διότι η οδηγία περί κρατικού ελέγχου λιμένα μπορεί να εφαρμοσθεί ικανοποιητικά στην περιοχή που εμπίπτει στην αρμοδιότητα της Αρχής του Λιμένα του Λονδίνου, δοθέντος ότι η προσφάτως εκδοθείσα διάταξη πλοηγήσως αριθ. 5 μείωσε σημαντικά τον αριθμό σκαφών επί των οποίων επιβιβάζονται υπάλληλοι της λιμενικής αρχής;

Απάντηση του κ. Kinnock εξ ονόματος της Επιτροπής

(14 Σεπτεμβρίου 1998)

Η Επιτροπή δεν έχει στοιχεία που να υποδηλώνουν ότι η μείωση της επιβίβασης στον λιμένα του Λονδίνου θα έχει ως αποτέλεσμα τον σημαντικό περιορισμό των επιθεωρήσεων από πλευράς λιμενικών αρχών του κράτους του λιμένα. Η απόφαση των αξιωματούχων του κράτους του λιμένα για την επιθεώρηση ενός πλοίου στηρίζεται σε σειρά άλλων κριτηρίων, όπου λαμβάνονται ιδιαίτερα υπόψη το ιστορικό επιθεωρήσεων του πλοίου, η ηλικία του πλοίου και ο τύπος καθώς και η πρακτική που ακολουθεί το κράτος νηολογήσεως.

Επιπλέον, το γεγονός ότι σε δεδομένο λιμένα κράτους μέλους ο αριθμός των επιθεωρήσεων περιορίζεται, δεν σημαίνει αυτομάτως ότι περιορίζεται ο αριθμός των επιθεωρούμενων πλοίων σε εθνικό επίπεδο και δεν μπορεί, ως εκ τούτου, να θεωρηθεί, αυτό καθαυτό, ως παράβαση της οδηγίας 95/21/ΕΚ(1).

(1) ΕΕ L 157 της 7.7.1995.
ΓΡΑΠΤΗ ΕΡΩΤΗΣΗ E-1912/98

υποβολή: Daniel Varela Suanzes-Carpegna (PPE) προς το Συμβούλιο

(17 Ιουνίου 1998)

Θέμα: Ευρωπαïκό Πρόγραμμα Χωροταξίας και Περιφερειακής Πολιτικής

Το Ευρωπαϊκό Κοινοβούλιο σε πρόσφατη έκθεσή του (A4-0206/98) επεσήμανε ότι, παρά το γεγονός ότι η Συνθήκη δεν προβλέπει ρητά ειδική αρμοδιότητα στον τομέα της χωροταξίας, ορισμένες από τις διατάξεις της απονέμουν στην Επιτροπή εξουσία ελέγχου και συντονισμού των εδαφικών συνεπειών των κοινοτικών και των εθνικών πολιτικών (Άρθρα 129Β, 130Α, 130Β, 130Π, 130Σ) στο πλαίσιο της άσκησης των αρμοδιοτήτων της στον νομοθετικό και εκτελεστικό τομέα. Ταυτόχρονα, η εν λόγω έκθεση αναφέρει ότι, μετά από το άτυπο συμβούλιο του Noordwijk, η Επιτροπή προέβη σε σειρά εσωτερικών διαβουλεύσεων μεταξύ των διαφόρων της υπηρεσιών, οι οποίες κατέληξαν στο συμπέρασμα ότι είναι δυνατόν να καθιερωθούν μόνιμοι μηχανισμοί ελέγχου, αξιολόγησης και συντονισμού των χωροταξικών προβλημάτων σε σχέση με τους διάφορους τομείς της κοινοτικής δραστηριότητας.

Μπορεί το Συμβούλιο να μας ενημερώσει σε ποιό βαθμό ελήφθη υπόψη η εντολή αυτή κατά την επεξεργασία των προτάσεων μεταρρύθμισης των διαρθρωτικών ταμείων που ενεκρίθησαν από το Σώμα των Επιτρόπων στις 18 του περασμένου Μαρτίου;

Απάντηση

(19 Οκτωβρίου 1998)

Οι προτάσεις της Επιτροπής για τη μεταρρύθμιση των Διαρθρωτικών Ταμείων εξετάζονται, και ως εκ τούτου το Συμβούλιο δεν είναι σε θέση, στο παρόν στάδιο, να εκφέρει γνώμη για το περιεχόμενό τους.
ΓΡΑΠΤΗ ΕΡΩΤΗΣΗ E-2598/98

υποβολή: Konstantinos Hatzidakis (PPE) προς την Επιτροπή

(1 Σεπτεμβρίου 1998)

Θέμα: Μη καταβολή εκ μέρους του κράτους της Λιβύης χρηματικών οφειλών σε ελληνικές κατασκευαστικές και εμπορικές εταιρίες

Η κυβέρνηση της Λιβύης οφείλει από το 1980 σε μία σειρά ελληνικών κατασκευαστικών και εμπορικών εταιριών ποσά που ανέρχονται στο ύψος των 644.000.000 δολλαρίων ΗΠΑ από εργασίες ή άλλες δραστηριότητες που εκτελέστηκαν στη Λιβύη και οι οποίες δεν εξοφλούνταν ποτέ κανονικά αλλά σταμάτησαν να εξοφλούνται πλήρως από την επιβολή του εμπάργκο και μετά. Συναντήσεις που είχε το ελληνικό Υπουργείο Εθνικής Οικονομίας με επιτροπή του κράτους της Λιβύης για το θέμα απέβησαν άκαρπες, παρόλο που η ίδια η κυβέρνηση της Λιβύης αποδέχεται ότι οφείλει ένα σημαντικό μέρος του ποσού που διεκδικούν οι εταιρίες. Με δεδομένο ότι και άλλες εταιρίες από άλλες χώρες της Ευρωπαϊκής Ένωσης (Γερμανία, Ιταλία κλπ.) βρίσκονται στην ίδια θέση θα μπορούσε να με πληροφορήσει η Επιτροπή εάν προτίθεται να προβεί σε κάποιες ενέργειες που θα μπορούσαν να δώσουν λύση στο πρόβλημα;

Απάντηση του κ. Marín εξ ονόματος της Επιτροπής

(23 Σεπτεμβρίου 1998)

Η Επιτροπή έλαβε υπό σημείωση το γεγονός ότι η κυβέρνηση της Λιβύης δεν εκπλήρωσε τις χρηματοοικονομικές υποχρεώσεις προς τις ελληνικές επιχειρήσεις από την έναρξη ισχύος του εμπορικού αποκλεισμού. Η Επιτροπή, στον αποκλειστικό της τομέα αρμοδιοτήτων (οικονομικές και κοινωνικές υποθέσεις στο πλαίσιο του πρώτου πυλώνα), δεν έχει ωστόσο νομική βάση για παρέμβαση δεδομένου ότι υπάρχει καμιά συμβατική σχέση μεταξύ της Κοινότητας και της Λιβύης.

Οι πρόσφατες εξελίξεις της υπόθεσης Lockerbie και η ενδεχόμενη αναστολή του εμπορικού αποκλεισμού από το Συμβούλιο Ασφαλείας των Ηνωμένων Εθνών θα μπορούσαν να δημιουργήσουν μια νέα βάση για την επίλυση του προβλήματος της διακοπής των πληρωμών σε διμερές επίπεδο μεταξύ των εν λόγω κρατών μελών και της Λιβύης. Στην περίπτωση που αυτές οι προσπάθειες δεν καρποφορήσουν, η Επιτροπή είναι πρόθυμη, στα πλαίσια των αρμοδιοτήτων της, να στηρίξει τα διαβήματα στα οποία ενδεχομένως θα προβούν τα ενεχόμενα κράτη μέλη μέσω των αρμοδίων ευρωπαϊκών οργάνων.
ΓΡΑΠΤΗ ΕΡΩΤΗΣΗ E-2434/98

υποβολή: Friedhelm Frischenschlager (ELDR) προς την Επιτροπή

(30 Ιουλίου 1998)

Θέμα: Αντιπροσωπεία της ΕΕ στη Μπρατισλάβα - Διορισμός του/της επικεφαλής της αντιπροσωπείας

Οι σχέσεις μεταξύ της ΕΕ και της Δημοκρατίας της Σλοβακίας δεν έχουν εξελιχθεί μόνον στο γενικό πλαίσιο της διεύρυνσης, αλλά και ως προς την ποιότητα του δημοκρατικού συστήματος, τον σεβασμό των ανθρωπίνων δικαιωμάτων και των δικαιωμάτων των μειονοτήτων και σχετικά με ζητήματα της πυρηνικής ασφάλειας, κ.α.

Το γραφείο της αντιπροσωπείας της ΕΕ στη Μπρατισλάβα και ειδικότερα ο/η επικεφαλής της αντιπροσωπείας αυτής διαδραματίζουν σημαντικό ρόλο στο πλαίσιο της συνεργασίας με τις σλοβακικές αρχές και την αποτελεσματική προάσπιση των συμφερόντων της ΕΕ ή των κρατών μελών της. Παρά τη σπουδαιότητα της θέσης του/της επικεφαλής της αντιπροσωπείας της ΕΕ στη Μπρατισλάβα, η θέση αυτή παραμένει κενή εδώ και περισσότερο από ένα χρόνο, μολονότι στόχος της πολιτικής της Επιτροπής στον τομέα των διορισμών είναι κατά κανόνα η άμεση ή τουλάχιστον βραχυπρόθεσμη κάλυψη θέσεων επικεφαλής αντιπροσωπειών.

Αληθεύει ότι, κατόπιν παρεμβάσεως εκ μέρους της Αυστρίας, έχει ανασταλεί η εσωτερική διαδικασία για την πλήρωση κενών θέσεων της Επιτροπής για τον διορισμό του/της επικεφαλής της αντιπροσωπείας της ΕΕ στη Μπρατισλάβα, η οποία θα έπρεπε να είχε περατωθεί τον Σεπτέμβιο 1997;

Αληθεύει, επίσης, ότι η Επιτροπή είχε υποσχεθεί ότι στη θέση αυτή επρόκειτο να διοριστεί Αυστριακός ή Αυστριακή;

Αληθεύει ότι η Αυστρία παρέλειψε να επιλέξει, ή δεν έχει ακόμη επιλέξει κατάλληλο υποψήφιο ή υποψήφια για την πλήρωση της θέσης αυτής; Εάν τούτο συμβαίνει, γνωρίζει η Επιτροπή για ποιους λόγους δεν έχει έως τώρα προτείνει η Αυστρία τον τελικό υποψήφιο ή την τελική υποψήφια για τη θέση αυτή ή για ποιο λόγο καθυστέρησε τόσο πολύ να το πράξει;

Σε περίπτωση που οι ανωτέρω ερωτήσεις απαντώνται εν μέρει με ένα "ναι", ή ένα "όχι", πού οφείλεται η απαράδεκτη καθυστέρηση στο διορισμό του/της πρεσβευτή της ΕΕ στη Μπρατισλάβα;

Απάντηση του κ. Van den Broek εξ ονόματος της Επιτροπής

(15 Σεπτεμβρίου 1998)

Η θέση του επικεφαλής της αντιπροσωπίας στην Μπρατισλάβα αρχικά δημοσιεύτηκε εσωτερικά στην Επιτροπή.

Στο πλαίσιο της πρόσληψης υπαλλήλων για τα τρία κράτη μέλη που προσχώρησαν στην Κοινότητα το 1995, η θέση του επικεφαλής της αντιπροσωπίας προοριζόταν κατά συνέπεια για Αυστριακό υπήκοο.

Σύμφωνα με τις διαδικασίες που ισχύουν στις περιπτώσεις αυτές, η Επιτροπή εξέτασε ορισμένους Αυστριακούς υποψηφίους και βρίσκεται στο στάδιο της ανακοίνωσης του επιλεγέντος υποψηφίου.
ΓΡΑΠΤΗ ΕΡΩΤΗΣΗ αρ θ. 3069/98 του David BOWE προς την Επ τροπή. Ανθρωποειδή



Επίσημη Εφημερίδα αριθ. C 096 της 08/04/1999 σ. 0159



ΓΡΑΠΤΗ ΕΡΩΤΗΣΗ E-3069/98 υποβολή: David Bowe (PSE) προς την Επιτροπή (9 Οκτωβρίου 1998) Θέμα: Ανθρωποειδή Ποιά είναι η πολιτική και η πρακτική της Επιτροπής όσον αφορά τη χρήση κοινοτικών πόρων για τη χρηματοδότηση πειραμάτων επί ανθρωποειδών; Τί συνολικό ποσό αντιπροσωπεύει η χρηματοδότηση της ΕΕ για πειράματα επί ανθρωποειδών για το καθένα από τα έτη 1996, 1997 και 1998 (μέχρι σήμερα), και πόσα ανθρωποειδή χρησιμοποιήθηκανστα πειράματα αυτά;